จับตา 3 ประเด็นเด็ดประจำวันนี้!-ชู 2 หุ้นพื้นฐานแจ่มรับปี 60
จับตา 3 ประเด็นเด็ดประจำวันนี้!-ชู 2 หุ้นพื้นฐานแจ่มรับปี 60
4 ม.ค. 2560

บล.ฟินันเซีย ไซรัส ระบุในบทวิเคราะห์ (4 ม.ค.) โดยแนะนำข่าว/หุ้นเด่นมีประเด็นประจำวันนี้
(-) มุมมองตลาดหุ้นเดือน ม.ค. เรามองตลาดมีโอกาสสูงที่จะพักฐาน จากแรงขายของ LTF/RMF ที่ครบกำหนดขายได้ และกระแสเงินทุนยังกระจุกอยู่ในตลาด DM โดยเฉพาะสหรัฐและญี่ปุ่น รอพิสูจน์ผลงานของ Trump (รับตำแหน่ง 20 ม.ค.) ดอลลาร์มีทิศทางแข็งค่า Bond yield ของสหรัฐยังอยู่ในระดับสูง ความกังวลเฟดขึ้นดอกเบี้ย (ประชุม 2 ก.พ.) ยังอยู่แต่เชื่อไม่ขึ้นเร็วๆนี้ ส่วน ECB และ BOJ ไม่น่ามีมาตรการเพิ่มเติมในเดือนนี้ ระวังราคาน้ำมันในช่วงกลางเดือนที่อาจดันตลาดขึ้นหรือฉุดลงขึ้นกับผลประชุม OPEC และ non-OPEC สำหรับตลาดที่ผันผวนในเดือนนี้เราแนะนำ EKH (ราคาพื้นฐาน 8 บาท), GFPT (ราคาพื้นฐาน 17.70 บาท), HMPRO (ราคาพื้นฐาน 12 บาท), KSL (ราคาพื้นฐาน 4.80 บาท), LIT (ราคาพื้นฐาน 14 บาท)  
(+) มุมมองตลาดหุ้นทั้งปี 2017 เราประเมิน SET Target 1,650 จุดสิ้นปี คาดการณ์ EPS +12% PE 15.5 เท่า เงินบาทมีโอกาสอ่อนค่าอีกเพียงเล็กน้อยและมีจังหวะแข็งค่าระหว่างปีด้วยความแข็งแกร่งของดุลบัญชีเดินสะพัดและเงินสำรองระหว่างประเทศที่สูง เชื่อกนง.คงดอกเบี้ย 1.5% ตลอดทั้งปี คาด GDP +3.5% ขับเคลื่อนด้วยการลงทุนและการบริโภค กลุ่มที่น่าสนใจได้แก่รับเหมาและวัสดุก่อสร้าง ไฟแนนซ์ ค้าปลีก เกษตร-อาหาร และอสังหาริมทรัพย์ 
(+) แนวโน้มกลุ่มเกษตรและอาหารปี 2017 ทิศทางราคาสินค้าเกษตรส่วนใหญ่ปรับตัวดีขึ้นตามราคาน้ำมันและความต้องการที่เติบโต โดยเฉพาะราคาน้ำตาลที่เข้าสู่ภาวะขาดดุลเป็นปีที่ 2 ราคายางพาราคาดว่าสดใสจนถึง 2Q17 เพราะเป็นช่วงปิดหน้ายางแต่พื้นฐานของราคายางไม่ดีนัก ส่วนราคาถั่วเหลืองคาดทรงตัว สำหรับกลุ่มเนื้อสัตว์ ราคากุ้ง ไก่ ปลาทูน่า และปลาแซลมอน มีทิศทางฟื้นตัว Top pick กลุ่มนี้: KSL (ราคาพื้นฐาน 4.80 บาท), TU (ราคาพื้นฐาน 26 บาท), GFPT (ราคาพื้นฐาน 17.70 บาท)
(+) บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN คงราคาพื้นฐาน 10.20 บาท เป็นหุ้นที่ชอบที่สุดในกลุ่มค้าปลีก เพราะกำไรที่โตสูงสุดในกลุ่ม คาดกำไรปีนี้ +47% Y-Y ส่วนกำไร 4Q16 คาด +29% Q-Q, +150% Y-Y เป็น 40 ล้านบาทสูงสุดของปีสวนทางกับบรรยากาศการจับจ่ายที่ไม่สดใส แต่ราคาหุ้นปรับขึ้นต่อเนื่องทำให้เหลือ upside จำกัด แนะนำซื้ออ่อนตัว (FSS เป็นแกนในการจัดจำหน่ายหุ้น IPO ของ FN)
(+) บริษัท โฮม โปรดักส์ เซ็นเตอร์ จำกัด (มหาชน) หรือ HMPRO คาดกำไร 4Q16 จะทำจุดสูงสุดเป็นประวัติการณ์ที่ 1.34 พันล้านบาท +41% Q-Q, +17% Y-Y แม้บรรยากาศการจับจ่ายจะไม่สดใสในช่วง ต.ค.-พ.ย. แต่ชดเชยได้ทั้งหมดจากมาตรการช้อปช่วยชาติ สาขาใหม่ที่เปิด 5 แห่ง และความสำเร็จของงาน Expo ปรับกำไรปี 2016-17 เพิ่มเล็กน้อยเป็น +19% และ +13% ตามลำดับ ปรับราคาพื้นฐานขึ้นเป็น 12 บาท แนะนำซื้อ
 